google/wiki40b huggingface dataset:
אינדיאנה אוונס

ראשית חייה

אינדיאנה אוונס החלה לגלות עניין בהופעה בפני קהל בגיל חמש, כאשר היא הופיעה מול חבריה ומשפחתה. בגיל שבע רשמו אותה הוריה לשיעורי ריקוד, שהתחילו עם בלט ולאחר מכן התפתחו לג'ז ורז.
לפני שהתחילה להופיע בסדרה קרוב רחוק, אינדיאנה אוונס התחילה בתיכון Newtown High School of the Performing Arts תיכון לאומנויות, אבל עזבה אחרי שבועיים כדי להתמקד בקריירת המשחק שלה. לאחר מכן היא לקחה קורס בכתיבה עד שמלאו לה 15.

קריירה

ההופעה הראשונה של אוונס הייתה בשנת 2003 לסדרת דרמה רפואית אוסטרלית - ליל כל הקדושים. לאחר מכן היא קיבלה את התפקיד הראשי בקמפיין אמריקאי ל-Kool-Aid. באותה שנה, אוונס קיבלה תפקיד בתוכנית הילדים Snobs, שבמרכזה שני חברים משני עולמות שונים. הסדרה נמשכה רק עונה אחת. מאז אוונס הופיעה בתוכניות אחרות כגון Comedy Inc, Cops L.A.C ו The Strip.
בעקבות Snobs, אוונס הצטרף לצוות של אופרת הסבון קרוב רחוק. היא משחקת את האנטר מטילדה, נערה מתבגרת חסויה שנאלצה לעבור לקיץ מפרץ קרוון הפארק. אוונס הייתה מועמדת לפרס לוג'י (Logie Award) וInside Soap Award לתפקיד. בחודש אפריל 2008, אוונס גילתה שהציעו לה להאריך את החוזה, אבל עברה על ההצעה ובמקום זאת עזבה את הסדרה. אוונס עשתה את ההופעה האחרונה שלה ביולי 2008.
בשנת 2009, אוונס כיכבה בסדרה A Model Daughter: The Killing of Caroline Byrne. באותה שנה, אוונס החליפה קלייר הולט ב H2O: Just Add Water סדרת טלוויזיה לילדים. היא שיחקה את התפקיד של איזבלה 'בלה' הארטלי, זמרת (קיבלה בסדרה גם אוונס סולו בסיום העונה לאחר שהמפיקים גילו שהיא גם אוהבת לשיר ויש לה קול מאוד יפה ) ובתולת ים. אוונס ביצע את שיר הנושא, "No Ordinary Girl", כמו גם מספר מסלולים נוספים שכוללים את כל תכונות במהלך העונה. היא סיימה אלבום סולו לסדרה, H2O שכותרתו: רק להוסיף מים, שפורסם בחודש מרץ 2011. הסדרה לא חודשה לעונה רביעית למרות שהצליחה .
הסדרה לא חודשה לעונה 4 מפני שאוונס "החליפה" את אמה הנערה השלישית 1-2 ובגלל זה הסדרה לא ממש הצליחה .
בעונות 1-2 הסדרה הגיעה לחלק מהמדינות כמו ישראל, אוסטרליה, אנגליה וברזיל.
בחודש אוגוסט 2010, אוונס ערכה את הופעת הבכורה שלה בסרט האסון האוסטרלי Arctic Blast, שם שיחקה את הדמות נעמי טייט. הסרט עוקב אחר ליקוי חם שמאיים להשתלט על העולם בקרח ויתחיל עידן קרח חדש. הסרט צולם בטסמניה על תקציב של 5 מיליון דולר. הוא קיבל ביקורות מעורבות מצד מבקרים.
בחודש נובמבר 2010, אוונס לוהקה לCrownies סדרת דרמה משפטית ב ABC1, שבמרכזה עומדת קבוצה של עורכי דין טריים מבית הספר למשפטים שעבדו עבור משרדו של מנהל ציבורי התביעה. אוונס שיחקה את טאטום נובאק, בתו של גנגסטר ידוע לשמצה. הסדרה צולמה בסידני, ניו סאות ויילס, והועלתה לראשונה ביום 14 ביולי 2011; הסדרמה נמשכה רק לעונה אחת ולא חודש.
בחודש פברואר 2012, אוונס חתמה על לשחק את התפקיד הראשי הנשי בגרסה מחודשת של הסרט מ-1980, הלגונה הכחולה, לצד השחקן האוסטרלי ברנטון טוויטס, שהופיע גם ב-Home and Away. הבכורה לסרט הלגונה הכחולה: ההתעוררות שבו הופיעה, ביום 16 ביוני 2012, זכתה לביקורות מעורבות.
בחודש פברואר 2014, אוונס הצטרפה לסדרה סודות ושקרים, סדרת דרמה אמריקאית. הסדרה תשודר ברשת ABC, מבוססת על הסדרה האוסטרלית באותו השם, ששודרה לראשונה במרץ 2014.
טורניקה אוקריאשווילי

קריירה

אוקריאשווילי התחיל את הקריירה שלו במחלקת הנוער של אולימפי רוסתווי ובהמשך הצטרף לזו של גגרה. בעונת 2008/2009 ערך את הופעת הבכורה שלו בקבוצה הבוגרת במסגרת ליגת העל הגאורגית. עונה לאחר מכן, הפך לשחקן הרכב בקבוצה הבוגרת בה שיחק 22 משחקי ליגה ועוד משחק אחד בגביע. בסיום העונה גגרה ירדה לליגה השנייה.
ביוני 2010 אוקריאשווילי קיבל הצעות ממועדונים מהולנד, טורקיה, גרמניה, אוסטריה, בלגיה ורוסיה. בסופו של דבר אוקריאשווילי הושאל לשחטאר דונצק מליגת העל האוקראינית עם אופציה לרכישה והצטרף מיד לקבוצת המילואים. ב-9 ביולי 2010 ערך את הופעת הבכורה שלו במשחק הליגה נגד קריווץ קריבי ריה.
בינואר 2011 שחטאר רכשה את כרטיס השחקן שלו תמורת 400 אלף אירו. זמן קצר לאחר מכן הושאל ל איליצ'בץ מריאופול. ב-4 במרץ 2011 ערך את הופעת הבכורה שלו בקבוצה במשחק הליגה נגד מטאלורג זפוריז'יה בו ניצחה איליצ'בץ 0-4. ב-21 במאי 2011 בישל את שער הניצחון (2-3) נגד דינמו קייב בדקה ה-90 של המשחק שבזכותו איליצ'בץ נשארה בליגת העל. בקיץ 2011 חתם באיליצ'בץ לעונה נוספת. בשנת 2012 אוקריאשווילי נבחר ל"כדורגלן השנה" באתר "עולם הספורט" הגאורגי.
ב-27 בינואר 2014 הושאל לצ'רנומורץ אודסה. ב-20 בפברואר אוקריאשווילי ערך את הופעת הבכורה שלו באודסה.
ב-28 ביולי 2014 אוקריאשווילי חתם בגנק הבלגית ל-3 שנים עם אופציה לשנתיים נוספות. ב-12 בינואר 2016 הושאל לאסקישהירספור מליגת העל הטורקית.
בקיץ 2016 חתם בקרסנודאר מליגת העל הרוסית.
ב-23 במרץ 2019 חתם באנורתוסיס פמגוסטה מליגת העל הקפריסאית.

קריירה בינלאומית

אוקריאשווילי ערך את הופעת הבכורה שלו בנבחרת גאורגיה ב-17 בנובמבר 2010 במשחק ידידות נגד סלובניה בו הפסידה גאורגיה 2-1. ב-7 בספטמבר 2012 הבקיע את שער הבכורה שלו בנבחרת בניצחון 0-1 נגד בלארוס במסגרת מוקדמות מונדיאל 2014.
דיגניטאס (ארגון)

דיגניטאס (לטינית: Dignitas, 'כבוד') הוא ארגון שווייצרי ללא כוונות רווח שמטרתו סיוע להפסקת החיים  של אנשים הסובלים ממחלות חשוכות מרפא גופניות או נפשיות, שמקום מושבו בציריך. עד 7 בפברואר 2008 סייע הארגון להתאבדות של למעלה מ-800 בני-אדם מכל העולם.
הארגון נוסד בשנת 1998 על ידי לודוויג א. מינלי, פרקליט שווייצרי, שכשהיה בן 14 נתקל לראשונה בסוגיית המתות החסד סביב מותה של סבתו. לפני כן פעל מינלי בארגון דומה ותיק יותר בשם 'אקזיט'.

אופן ההמתה

עלות הסיוע להתאבדות היא כ-4,000 אירו ו-7,000 אירו לעריכת טקס הלוויה. החברה מוגדרת כחברה ללא כוונות רווח, אולם ספריה מעולם לא פורסמו בציבור.
לפני ההמתה נערך בירור עם החולה ותיעוד מצולם של רצונו למות. לאחר מכן ניתנת תרופה נוגדת בחילה, ובשלב הבא ניתנת למטופל אבקת הסם סודיום-פנטוברביטל כשהיא מומסת במים עם חומרי טעם. הסם מדכא את מערכת העצבים המרכזית וגורם למטופל להפוך מטושטש ולהירדם בתוך 10 דקות מרגע נטילת הסם. השינה הופכת לתרדמת עמוקה, והחולה נושם עד הפסקת נשימה המתרחשת בתוך 30 דקות משתיית הסם.
בשלב המוות המוחי של החולה, אין אפשרות לשימוש באיבריו לצורך תרומה, מפני שהסם סודיום-פנטוברביטל הורס את רקמות תאי העצב.]

מעמד חוקי

על-פי החוק השווייצרי, "כל המפתה אדם להתאבדות או מספק סיוע לביצוע התאבדות ממניע של אינטרס עצמי, יוענש, עם השלמת ההתאבדות, בעונש מאסר של עד חמש שנים". הארגון מסתמך בפעילותו על הפרשנות המשפטית של סעיף זה לפיה כל המסייע להתאבדות ממניעים אלטרואיסטיים אינו עובר על החוק.
בנוסף על סיוע להתאבדות של הסובלים ממחלות סופניות דוגמת סרטן, מסייע הארגון גם להתאבדות של הלוקים בנפשם דרך-קבע, בכפוף לכך שהם בעלי כושר-שיפוט ומסוגלים לספק דין-וחשבון רפואי מלא ומפורט שהוכן על ידי רופא-פסיכיאטר, המספק תימוכין לכך שמצבם הרפואי של החולים עונה על התבחינים שקבע בית המשפט הפדרלי של שווייץ, באומרו:
הזכות להגדרה-עצמית במובן של פסקה 8 ס"ק 1 באמנה האירופית לזכויות האדם כוללת את זכותו של אדם להחליט על האופן ונקודת הזמן של סיום חייו, בהינתן שהאדם הלז כשיר לגבש את רצונו בחופשיות ולפעול בהתאם... לא ניתן להכחיש כי ליקוי נפשי חמור, חשוך מרפא שמתמשך זמן רב, דומה לליקוי גופני דומה שעשוי להביא לסבל שבעקבותיו החולה יחליט כי חייו לטווח הארוך אינם ראויים עוד לחיותם. בהתבסס על הצהרות אתיות, משפטיות ורפואיות מן העת האחרונה, מרשם אפשרי לסודיום פנטוברביטל אינו בהכרח זוכה להתוויית-נגד ועל-כן ככלל אינו מהווה עוד הפרה של חובת הרופא למתן טיפול רפואי הולם. ברם, יש להטיל מגבלות קיצוניות: יש להבחין בין השאיפה להתאבד שאינה אלא ביטוי להפרעה נפשית בת-ריפוי הקוראת לטיפול, לבין השאיפה להתאבד המתבססת על גמירות-דעת, שיקול-דעת קפדני והחלטה שאיננה בת-חלוף, מצד אדם צלול-דעת ("התאבדות מאוזנת") שייתכן ויש לכבדה. אם ההחלטה להתאבד מתבססת על החלטה אוטונומית, המצב הכללי המביא להחלטה, תחת נסיבות מסוימות אילו הסובלים מליקויים בנפשם עשויים לקבל מרשם לסודיום-פנטוברביטל ועל-כן להיות זכאים לסיוע בהתאבדות... השאלה האם תנאים מוקדמים לכך נתונים אינה יכולה להשפט בנפרד מן הידע הרפואי - ובמיוחד הפסיכיאטרי - ומתגלה כקשה במציאות; אשר על כן, ההערכה המתאימה מצריכה את הצגתה של חוות-דעת פסיכיאטרית מעמיקה ומיוחדת.
— Mentally Ill have a Right to Assisted Suicide ~ Swiss High Court, הילרי וייט, LifeSiteNews, ‏2.2.07
ג'ין ובסטר

חייה

אליס ג'יין צ'נדלר ובסטר נולדה בניו יורק וגדלה כשהיא מוקפת ספרים, הן בזכות אביה שהיה מוציא לאור והן בזכות אמה שהייתה אחייניתו של הסופר המפורסם מרק טווין. 
הסיפורים הראשונים שכתבה נדפסו כשהייתה סטודנטית במכללת ואסר, אחת המכללות היוקרתיות של אותה תקופה ויועדה לבנות עשירים. ג'ין ובסטר כתבה על חיי סטודנטיות ועל נערות מתבגרות. בבגרותה הייתה פעילה בעניינים חברתיים באמריקה ולחמה למען עניים ולקידום נשים. ובסטר הרבתה לנסוע בעולם וכתבה ספרים ומחזות
ספרה המפורסם ביותר, 'אבא ארך רגליים', שנכתב בעקבות פעילותה למען ילדים חסרי בית, תורגם לשפות רבות והיה לקלאסיקה עולמית. הספר מספר על נערה יתומה שנשלחה לקולג' על ידי מיטיב אלמוני. בספר ניכרות שאיפתה של המחברת לשוויון זכויות האישה ודעותיה הסוציאליסטיות.
ג'ין ובסטר מתה בגיל 39, שעות ספורות לאחר שילדה את בתה הבכורה, שנקראה על שמה.
דוד צ'רני

אודות

צ'רני, יליד פראג, למד בין השנים 1988 ל-1996 באקדמיה לאמנות בפראג. בנוסף למד מספר שנים בעיר בוסוויל שבשווייץ וכן התגורר בניו יורק בין השנים 1994 ל-1996, במהלכן למד בתוכנית של מוזיאון ויטני.
הוא זכה להכרה ציבורית כאשר בשנת 1991 צבע טנק סובייטי שהוצב בלב העיר פראג, כאנדרטה לשחרור העיר במלחמת העולם השנייה על ידי הצבא האדום, בצבע ורוד. הטנק היה נחשב לאנדרטה לאומית וצ'רני נעצר לתקופה קצרה באשמת השחתה.
בשנת 1997 יצר את "איש תלוי", פסל שהוצג ברחוב הוסובה (Husova) בפראג ומתאר את זיגמונד פרויד נתלה על יד אחת מגג. הפסל הוצג אחר כך ברחבי העולם.
אחת היצירות המפורסמות ביותר שלו נקראת "סוס" והיא מוצגת החל משנת 1999 בארמון לוצרנה שבפראג. היצירה מתארת את ואצלב הראשון, שהיה הקדוש המגן של בוהמיה, רוכב על סוס מת והפוך. יצירה זאת מתכתבת עם הפסל המפורסם שנמצא לא הרחק משם בכיכר ואצלב, שם מתואר ואצלב על סוס.
בשנת 2000 הוענק לו פרס Jindřich Chalupecký, המוענק מדי שנה לאמן מבטיח מתחת לגיל 35.
בשנת 2004 הוצב פסלו "השתנה", מול מוזיאון פרנץ קפקא בפראג. זוהי מזרקה המורכבת משני פסלים דינמים של גברים משתינים אל תוך בריכת ברונזה המפוסלת בצורת מפת צ'כיה.
בשנת 2009 יצר את הפסל "אנתרופה", שהוזמן על ידי הממשלה הצ'כית לרגל מינויה לנשיאות המועצה של האיחוד האירופאי. הפסל מציג את מדינות האיחוד האירופאי השונות לפי סטריוטיפים שיש על כל מדינה, ועורר מחלוקת רבה כאשר נחשף. הפסל היה אמור להיות מיוצר בשיתוף פעולה של 27 אמנים שונים מהמדינות השונות של האיחוד האירופי. אולם צ'רני יצר את הפסל בעצמו, תוך שהוא מזייף זהויות בדויות לאמנים האחרים שכביכול שיתפו איתו פעולה בהכנת היצירה.
אקסיומת מרטין

בתורת הקבוצות, אקסיומת מרטין היא אקסיומה שמבטיחה כי המודל יחסית סגור (במובן שיתואר בהמשך) תחת הפעלות של כפיות מסוימות. אקסיומות מהצורה הזו נקראות באופן כללי אקסיומות כפייה. אקסיומת מרטין, שהוצעה על ידי דונלד מרטין ורוברט סולוביי ב-1970, הייתה האקסיומה הראשונה מהצורה הזו, והוכחת העקביות שלה במסגרת ZFC היא דוגמה לעוצמה של שיטת החזרה על כפייה.
במובנים מסוימים, אקסיומת מרטין מאפשרת לבצע בניות באורך עד לעוצמת הרצף, שבאופן סטנדרטי ניתן לבצע אותם רק עד לאורך .

הוכחת ההתיישבות

הוכחת ההתיישבות של אקסיומת מרטין ביחס ל-ZFC, כאשר עוצמת הרצף יכולה להיות גבוהה כרצוננו, נעשית באמצעות טכניקה הנקראת חזרה על כפייה. הטכניקה הזו ממירה שרשרת ארוכה של כפיות עוקבות בכפייה יחידה במודל הבסיס.
כדי לכפות את התקיימות אקסיומת מרטין נרצה לעבור על כל יחסי הסדר שמקיימים c.c.c. ולכל אחד מהם לכפות מסנן גנרי. כיוון שבתהליך נוצרים יחסי סדר חדשים שמקיימים c.c.c., אנחנו צריכים להמשיך לכפות מסננים גנריים גם ליחסים החדשים שנוצרו וכן הלאה. שיטת החזרה על כפייה מאפשרת לאחד את שרשרת הכפיות האינסופית הזו לכפייה בודדת במודל הבסיס, ומבטיחה גם כי אנחנו "תופסים את הזנב", כלומר כל יחס סדר שנוצר במהלך התהליך כבר טופל בשלב מתקדם מספיק של התהליך.
מרכיב קריטי להצלחת התהליך הוא ההגבלה של העוצמה של אוסף יחסי הסדר בהם צריך לטפל. ניתן להראות שכדי שאקסיומת מרטין תתקיים, למעשה מספיק לטפל רק ביחסי סדר שעוצמתם קטנה מעוצמת הרצף.
בחינה של מושג הכפייה שמתקבל מראה כי הוא גם מקיים c.c.c ולכן הוא לא ממוטט מונים.

הרחבות

לאקסיומת מרטין יש מספר הרחבות, כלומר אקסיומות כפייה אחרות שמחלישות את תנאי ה-c.c.c. ובכך משיגות סגירות של המודל תחת מחלקה רחבה יותר של כפיות. בדרך כלל, לא ניתן לבסס את העקביות של ההרחבות האלו רק מתוך ZFC, ולשם כך נדרשים מונים גדולים.
שאלות לגבי חוזק ההתיישבות המדויק של אקסיומות הכפייה השונות הן שאלות מרכזיות בתחום המונים הגדולים בתורת הקבוצות.
הרחבה רבת עוצמה של אקסיומת מרטין היא PFA - אקסיומת הכפייה הנאותה, הגורסת את אותם תנאי הסגירות עבור מחלקה רחבה של כפיות (הכפיות הנאותות), כאשר אנחנו מגבילים את גודל קבוצת הצפופות D ל-. כדי להראות את העקביות של האקסיומה הזו נעשה שימוש במונה על-קומפקטי.
הרחבה חזקה עוד יותר היא MM - המקסימום של מרטין, שדורשת את תנאי הסגירות עבור כל הכפיות שמשמרות את קבוצות השבת של . גם העקביות של האקסיומה הזו הוכחה ביחס לקיום מונה על-קומפקטי.
אקסיומה זו היא מקסימלית, במובן שלא ניתן להניח את קיום תנאי הסגירות עבור כפיות שלא משמרות קבוצות שבת - לכל כפייה שהורסת קבוצת שבת של , יש אוסף צפופות D בגודל  כך שאין במודל הבסיס מסנן D-גנרי.
אנדי בורנהאם

ביוגרפיה

בורנהאם נולד בליברפול, למד בתיכון קתולי בסיינט הלן שבמחוז מרזיסייד. הוא בעל תואר שני באנגלית מאוניברסיטת קיימברידג'.
בנעוריו הצטרף למפלגת הלייבור. בשנים 1994 עד 1997 שימש עוזרה של חברת הפרלמנט טסה ג'וול. ב-1998 מונה ליועצו של שר התרבות, התקשורת והספורט כריס סמית.
ביוני 2001 נבחר לפרלמנט הבריטי מטעם מחוז לי. הוא כיהן כחבר בוועדת הבריאות עד 2003. ב-2005 מונה לסגן שר במשרד הפנים וב-2006 לשר זוטר במשרד הבריאות. ב-2007 מונה למזכיר הראשי של האוצר (השר השני בחשיבותו במשרד האוצר הבריטי). ב-2008 איווט קופר מונה במקומו והוא מונה לשר התרבות, התקשורת והספורט בקבינט ממשלת בריטניה, הוא הביא להקמת ועדת הבדיקה העצמאית לאסון הילסבורו, 20 שנה לאחר האסון, שבעקבות מסקנותיה התנצל ראש הממשלה בפני משפחות הקורבנות. ביוני 2009 מונה לשר הבריאות.
לאחר הפסד מפלגת הלייבור בבחירות ב-2010 שימש שר הבריאות בממשלת הצללים של אד מיליבנד ובהמשך השנה מונה לשר החינוך בממשלת הצללים. באוקטובר 2011 מונה שוב לשר הבריאות בממשלת הצללים של הלייבור.
במאי 2015 הכריז שהוא מתכוון להתמודד על הנהגת מפלגת הלייבור, הוא סיים שני עם 19% מקולות הבוחרים לאחר ג'רמי קורבין. לאחר הבחירות מונה לשר הפנים בממשלת הצללים של קורבין.
באוקטובר 2016 התפטר מתפקידו בממשלת הצללים לקראת התמודדותו בבחירות לראשות מחוז מנצ'סטר רבתי. במאי 2017 נבחר לתפקיד ברוב של 63%. ימים ספורים לאחר כניסתו לתפקיד התרחש במחוזו הפיגוע במנצ'סטר ארנה.
בורנהאם נשוי ואב לשלושה.
אורי כרמל

אורי כרמל (נולד ב-1965 בערך) הוא עורך דין ישראלי, ראש המחלקה לחקירות שוטרים (מח"ש) משנת 2011. 
כרמל הוא בעל תואר ראשון ושני במשפטים מהאוניברסיטה העברית בירושלים, ותואר שני במינהל ציבורי מאוניברסיטת הרווארד בארצות הברית.
התמחה בבית המשפט העליון. בשנת 1995 החל לעבוד כעורך דין במחלקה הפלילית בפרקליטות המדינה, וייצג את התביעה במשפטים פליליים רבים. ב-2005 מונה לממונה על עניינים פליליים בפרקליטות המדינה וכיהן בתפקיד זה עד 2008, שבה יצא ללימודים באוניברסיטת הרווארד. עם שובו מונה לסגן מנהל מח"ש, ובין השאר הוביל את החקירה בעניינו של ניצב אורי בר-לב, שנחשד בהטרדה מינית. בחודש מרץ 2011 מונה לראש מח"ש, במקומו של עו"ד הרצל שבירו. במהלך כהונתו צמצם את מספרם של קציני המשטרה המושאלים למח"ש, והחליפם באזרחים. בשנת 2012 נחקרו באזהרה במח"ש מעל 1,000 שוטרים, מתוך כ-2,000 תלונות שהוגשו.
באוקטובר 2017 הודיע על סיום תפקידו כראש המחלקה לחקירות שוטרים, שנה לפני המועד המתוכנן, היו שפירשו את ההתפטרות, כמי שבאה על רקע המתיחות עם המפכ"ל בעת האחרונה.
כרמל נשוי ואב לשלושה.
סינדי קרופורד

ביוגרפיה

קרופורד נולדה ביישוב דה-קלב באילינוי שבארצות הברית למשפחה נוצרית שחייתה מספר דורות באמריקה ומוצאה הוא בעיקר גרמני, אנגלי וצרפתי. לקרופורד שתי אחיות ואח שנפטר מלוקמיה בגיל 3. קרופורד התגלתה לראשונה בגיל 16 על ידי צלם עיתונות מקומי. בעקבות התגובות החיוביות שקיבלה על תמונותיה, החלה בקריירת דוגמנות. בגיל 17 זכתה בתחרות דוגמנות מקומית של סוכנות עלית, והוחתמה בסניף החברה בשיקגו. במקביל סיימה בהצטיינות את בית הספר התיכון וקיבלה מלגה ללימודי הנדסה כימית באוניברסיטת נורת'ווסטרן, אך נשרה מהלימודים לאחר סמסטר אחד.
לפי פרק של הסדרה "מי אתה חושב שאתה?" ששודר ב-2013, אבותיה היו אצילים אנגלים ומשפחות אצולה מרחבי אירופה בימי הביניים שככל הנראה מוצאם מקרל הגדול.

קריירה

היא החלה לקדם את קריירת הדוגמנות שלה, וב-1986 עברה למנהטן שבניו יורק.
מאז הופיעה על עמודי השער של עיתונים ומגזינים מהנחשבים בעולם, ביניהם ווג, Elle, פיפל וקוסמופוליטן. בנוסף הופיעה בקמפיינים רבים של מעצבי האופנה וחברות קוסמטיקה מהגדולים בעולם, בהם קמפיינים של ג'יאני ורסצ'ה, אסקדה, רבלון, מייבלין ועוד. במיוחד נודעה בשל השומה שמעל שפתה העליונה, שהפכה להיות מזוהה בציבור עם יופיה, למרות שבתחילת הקריירה שלה טושטשה השומה בצילומיה.
קרופורד הופיעה גם בטלוויזיה, בפרסומות ובתוכניות כגון "House of Style" בערוץ MTV ‏(1989-1995). ב-1995 הופיעה בתפקיד הראשי בסרט הקולנוע משחק הוגן, לצד ויליאם בולדווין, אך הסרט נכשל בקופות וספג ביקורות שליליות. גם ב-2001 הופיעה בסרט, "The Simian Line", שאף הוא נכשל בקופות.
קרופורד הופיעה בצילומי עירום עבור המגזין "פלייבוי" בשנת 1988, וחזרה לצילומים במגזין בשנת 1998. היא דורגה במקום החמישי ברשימת הנשים הסקסיות ביותר במאה ה-20 של מגזין פלייבוי, ובמקום החמישי בסקר של המגזין "שייפ". ב-2002 נכללה ברשימת חמישים הנשים היפות בעולם של המגזין "פיפל".
קרופורד פרשה מהעיסוק בדוגמנות בשנת 2000. היא ממשיכה בתמיכה בפרויקטים שונים בהם עסקה. ב-2002 התארחה בסיטקום "החיים על פי ג'ים" בכיכובו של ג'יימס בלושי. במקביל, ב-2005 הוציאה סדרת מוצרי קוסמטיקה על שמה עבור חברת "Guthy-Renker". בהמשך השיקה סדרת ריהוט ומוצרים לבית על שמה, שנמכרת במספר רשתות גדולות בארצות הברית.

חיים אישיים

בין השנים 1991–1995 הייתה נשואה לשחקן הקולנוע האמריקאי, ריצ'רד גיר.
מאז 1998 נשואה בשנית, לדוגמן העבר האמריקאי-יהודי, רנדי גרבר. ביתם היא הדוגמנית קאיה גרבר, ולהם בן נוסף.
סמי הכבאי

עלילה

סמי הוא כבאי מצטיין העובד בתחנת הכיבוי של פונטיפנדי (Pontypandy). בכל פרק נקלעת אחת מהדמויות לצרה או יוצרת אותה, לעיתים בטעות ולעיתים בכוונה תחילה. הדמויות המקורבות לנפגע או הרואות את המתרחש, רצות לטלפון הציבורי או מתקשרות בטלפון הנייד האישי שלהן. השיחה מועברת לפקס בתחנת הכיבוי (או למערכת הממוחשבת שלה בעונות החדשות). מתחנת הכיבוי יוצאים רכבי הכיבוי וההצלה, כאשר על סיפונם סמי וחבריו אלביס ופני (וכן אלי וארנולד בעונות החדשות), כאשר הצוות משתנה מפעם לפעם.

התאמה לגרסה העברית

חלק משמות הדמויות המקוריים היו לועזיים מדי, כגון טרבור ונורמן, ולכן הותאמו לגרסה העברית. סם הפך לסמי, טרבור ליענק'לה, דיליס לאדלה, ונורמן לאדם. עם זאת, לימים שונו שמותיהן של דמויות מסוימות בחזרה, כגון סטיל (במקום ויקטור), שרה וג'יימס (במקום עדנה ובן) ופני (במקום יפה).

עונות 1-4

עונות אלו צולמו במשך הזמן שבין 1985 עד 1994 והופקו על ידי BBC. בסדרות אלה הדמויות היו עשויות מבד, ותנועתם הייתה מקוטעת. פיותיהם של הדמויות לא זזו. לכל אחת מהעונות צולמו 12 פרקים לערך.
האנימציה המוגבלת באותן השנים אפשרה את האפקטים הבאים שישמשו מים או אש: אש הייתה נייר גזור וצהוב, והמים היו בעצם ניילון אשר התפזר בצורה מדויקת לאחר מכן בעריכה ונתן הרגשה של מים.
בעונות אלו מדי הכבאים היו בצבעי שחור וצהוב, ושאר הדמויות היו לבושות בלבוש צנוע. 
בישראל העונות דובבו לעברית בשנת 2001.

עונה 5

עונה זו צולמה בפרק הזמן שבין 2003 לבין 2005, והקרנת הבכורה של עונה זו היה ב-1 באפריל 2004. הפקות הסדרה נמכרו לחברת "סיריול הפקות" (Siriol Productions) הידועים גם בשם CALON TV.
החברה החדשה החליפה את בובות הבד בבובות פלסטיק, אשר יכלו להזיז את פיותיהם במהלך דיאלוגים. כמו כן בעונה זו נוספו הטלפונים הניידים ודמויות רבות חדשות.
מדי הכבאים בעונה זו היו בצבעי כחול וצהוב.
האש והמים בעונה זו הוכנסו כאנימציה ממוחשבת לאחר העריכה בלבד.
בישראל העונה דובבה לעברית בשנת 2006.

עונות 6 ואילך

העונות החדשות (עונות 6 ואילך, מאז 2008) מופקות על ידי היט אנטרטיינמנט, בעלי הזכויות על הסדרות "בוב הבנאי", "תומס הקטר וחברים" ועוד.
בעונות אלו הוחלט להיפטר מן הבובות ומן הסטים המתיישנים ולהחליפן באנימציית מחשב בלבד. כמו כן, הוצגה פונטיפנדי כעיירת חוף קטנה בבריטניה, בניגוד לעונות הקודמות, בהן הוצגה כעיירה בין לונדון לבין שטח ויילס.
בישראל עונות 6-‏11 דובבו לעברית בין השנים 2008 ו-2018.
ספרטה (מיתולוגיה)

ספרטה (ביוונית: Σπάρτη) היא דמות מהמיתולוגיה היוונית. על שמה קרויה העיר ספרטה.
היא הייתה בתו של אורוטס בנו של מילס, שהיה המלך של לאקוניה. היא נישאה ללאקדיימון, בנם של זאוס וטייגטה. כשמת אורוטס ירש לאקדיימון את ממלכתו, הוא ייסד עיר וקרא לה ספרטה על שם אשתו. היא ילדה לו שני בנים, אמיקלס שירש את המלוכה, ואורידיקה שנישאה לאקריסיוס וילדה לו את דנאה שילדה את פרסאוס.
אלברט בן יצחק יעקב

אלברט בן יצחק יעקב (נולד ב-1962) הוא משורר ומבקר עברי.

ביוגרפיה

אלברט נולד בעיר בוינקסק בברית המועצות שירת כחייל בצבא האדום. למד לתואר ספרות ובלשנות רוסית והוענק לו תואר מוסמך.
אלברט עלה לארץ ישראל בשנת 1993, השתקע בבאר שבע והחל לעבוד כפועל בניין. במקביל לעבודתו למד אלברט לתואר מורה בכיר במגמת חינוך מיוחד המכללה לחינוך ע"ש קיי.
חבר באגודת הסופרים מחודש יולי 2003. ספרו הראשון, "תמונות בעיניים שירים חדשים", יצא לאור בבאר שבע בהוצאת המחבר בשנת 1999.
פרסם ששה ספרי שירה וכן פרסם מאמרי הגות וביקורת בכתבי עת שונים. בשנת 2001 זכה במקום ראשון בתחרות שירה למשוררים מחבר המדינות הכותבים עברית מטעם העיתון מעריב ובחסות ערוץ הטלוויזיה בכבלים NTV.
בשנים האחרונות הוא מלמד במערכת החינוך המיוחד בבאר שבע.
דינה, מלכת ירדן

ביוגרפיה

דינה בנת עבד אל-חמיד נולדה בקהיר בירת מצרים. כצאצאית של חסן בן עלי וכקרובת משפחה של טלאל מלך ירדן ניתן לה תואר הכבוד הערבי שריפה של מכה. היא בוגרת אוניברסיטת קיימברידג' ובעבר הייתה מרצה לספרות אנגלית ופילוסופיה באוניברסיטת קהיר. דינה הכירה את חוסיין לראשונה בזמן לימודיה בלונדון בשנת 1952. 
דינה התחתנה עם חוסיין ב-19 באפריל 1955, כשהוא היה בן 19. היא הייתה מבוגרת ממנו במספר שנים ומשכילה יותר, והנישואין עד מהרה עלו על שרטון. לזוג נולדה ב-13 בפברואר 1956 בת בשם "הנסיכה עאליה בת חוסיין", אך מכיוון שנשים לא יכולות לעמוד בראשות ירדן היא לא זכתה להיות מלכת ירדן. הזוג נפרד עוד ב-1956, והתגרש ב-24 ביוני 1957. לאחר מספר שנים נישא חוסיין בשנית למונא אל-חוסיין, בתו של קצין בריטי שהתאסלמה.
באוקטובר 1970 התחתנה עם אסד סולימאן עבד אל-קאדר (צלאח תעמארי), בכיר בארגון לשחרור פלסטין. תעמארי נתפס בידי ישראל בשנת 1982 במהלך מלחמת לבנון הראשונה, ושהה בכלא הישראלי. הוא שוחרר לאחר שנה במסגרת עסקה להחלפת שבויים.
דינה נפטרה בעמאן ב-21 באוגוסט 2019.
חיים ריבלין

ביוגרפיה

ריבלין התחיל את עבודתו העיתונאית בגיל 21 ככתב ב"עיתון ירושלים" של "ידיעות אחרונות". לאחר ארבע שנים עבר לרשת ב' של קול ישראל, שם חשף את אירוע לחישתו של בנימין נתניהו לרב יצחק כדורי וסיקר ככתב משטרה את הפרשות שנקשרו לעזר ויצמן, יעקב נמרודי, אהוד ברק ואריאל שרון.
לאחר מכן עבר ריבלין לעבוד בחברת החדשות של ערוץ 2 ככתב הבריאות ולאחר מכן ככתב לאיכות הסביבה. שם הוא חשף את פרשת מחלת הסרטן של עובדי הכור הגרעיני בדימונה ותחקיר על בקבוקי תינוקות. בנוסף פרסם יחד עם יוסי מזרחי את התחקיר על הזיהום במפרץ חיפה, תחקיר שזיכה את השניים בפרס פראט לתקשורת בנושא איכות הסביבה.
בסוף שנת 2007 עזב את חברת החדשות לטובת תוכנית התחקירים עובדה של זכיינית ערוץ 2 קשת. ביולי 2008 חזר לחברת החדשות ככתב לענייני חברה ורווחה.
במאי 2019 עבר לחדשות 13 ככתב לענייני בריאות
במרץ 2018 קיבל ריבלין אות הוקרה לקידום המאבק בנגע העישון מהאגודה למלחמה בסרטן.
ריבלין נשוי ואב לשלוש בנות.
נטלי פרץ

ביוגרפיה

פרץ התגלתה לראשונה בתוכניתו של אייל גולן, "אייל גולן קורא לך", בשנת 2011, ובשתי התוכניות "התבוריס" ו-"פרח נולד".
בראיון שנערך עם פרץ, היא אמרה כי: "גדלתי בבית מרוקאי אותנטי, לאימי הייתה קריירה מצליחה אבל כשנולד הילד הראשון, היא החליטה לוותר עליה לטובת המשפחה. אז, שלא כמו היום, לא ניתן היה לשלב קריירה לצד משפחה. סבי אכן היה פייטן ומנהל להקה, בקיצור חונכתי בבית מוזיקלי."

קריירה

בינואר 2012, הוציאה פרץ את הסינגל הראשון שלה, "רק בגללך". השיר הגיע אל המקום ה-10 במצעד ה-TV של מדיה פורסט. לאחר מכן הוציאה את "ללא מילים", ואז בשנת 2013, הוציאה את השיר "תי רשרש". האודיו שהעלתה לערוצה ביוטיוב צבר קרוב למיליון צפיות, והקליפ שלו צבר 1.5 מיליון צפיות. בסמוך לכך, הוציאה פרץ לשיר קליפ נלווה. באותה שנה הוציאה את השיר "חובי", שזכה בתואר "שיר השבוע" של גלי ישראל, ואף זכה לקידום מצד מדיה פורסט.
עם תחילתה של שנת 2014, הוציאה פרץ את השיר "הייתי שם", וכשנה לאחר מכן את השיר "אין לך מילה", שאותו הלחינה בעצמה. בנוסף לכך, בתקופה זו הוציאה פרץ שירים נוסטלגיים. באותה השנה היא אף ביצעה את הדואט "שנינו יחד", עם אלי לוזון.
בשנת 2017, הוציאה פרץ את השיר, "על סף דיכאון", שאותו כתב והלחין אופיר כהן, ואז את השיר "מחכה לו", שנכתב והולחן על ידי דנה לפידות. כמה חודשים לאחר מכן, בשנת 2018, הוציאה את "כוחה של אהבה". ב-17 במאי 2018, הוציאה את השיר "תרימו לי". מאוחר יותר, ביצעה גרסת כיסוי אקוסטית לשיר "מישהו הולך תמיד איתי", של עפרה חזה. כמה חודשים לאחר מכן הוציאה את הקליפ עבור הסינגל "ילדה של אמא", שנכתב על ידי מאור אדרי.